**Materská škola**

**na Ul.francúzskych partizánov 19, 038 61 Vrútky**

**Správa o výchovno-vzdelávacej činnosti,**

**jej výsledkoch a podmienkach**

**za školský rok 2013/2014**

Bc. Mariana Markovičová

spracovala riaditeľka MŠ

**Materská škola na Ulici francúzskych partizánov 19, 038 61 Vrútky**

**Kontakt:**

č .t.043 4284120

e-mail: mspaletko°gmail.com

www.msfrp.estranky.sk

**Zriaďovateľmaterskej školy:**

Mesto Vrútky, Matušovičovský rad 4, 038 61 Vrútky

**Vedúci zamestnanci:**

Bc. Mariana Markovičová, riaditeľka

**Zloženie Rady školy:**má 11 členov

2 za pedagogických zamestnancov

4 za rodičov

1 za prevádzkových pracovníkov

4 delegovaní MsZ Vrútky

**Údaje o počte detí zapísaných do MŠ.**

V školskom roku 2013/2014 bolo v troch triedach zapísaných 68 detí, z toho predškolákov 19 detí.

Do prvého ročníka ZŠ v školskom roku 2014/2015 bolo zapísaných 18 detí, jedno dieťa má odloženú školskú dochádzku.

Do materskej školy na diagnostický pobyt chodilo jedno dieťa so špeciálnymi výchovno-vzdelávacími potrebami aj s pedagogickým asistentom, ktoré ale po ukončení diagnostického pobytu ukončilo dochádzku do materskej školy a bolo doporučené do špeciálnej materskej školy z dôvodu jeho špecifických potrieb, ktoré v našej materskej škole mu nebolo možné poskytnúť.

**Počet zamestnancov v materskej škole.**

Celkový počet zamestnancov materskej školy je 12, z toho:

6 plne kvalifikovaných pedagogických zamestnankýň ( tri s vysokoškolským vzdelaním II. stupňa, jedna s vysokoškolským vzdelaním I. stupňa a dve so stredoškolským odborným vzdelaním).

6 nepedagogických zamestnancov (školníčka,upratovačka,dve kuchárky, vedúca ŠJ s 0,8 úväzkom a sezónny kurič).

**Ďalšie vzdelávanie pedagogických zamestnancov.**

V uplynulom školskom roku všetky p. učiteľky absolvovali niekoľko vzdelávaní . Boli to vzdelávania na témy: *Orientácia v priestore a priestorová predstavivosť v predprimárnom vzdelávaní, Pracujeme s digitálnou hračkou Bee- bot, Kreslenie v grafickom programe TUX Paint, Kreslenie v grafickom programe RNA, Informačno - komunikačné zručnosti pedagogických a odborných zamestnancov, Rozvoj grafomotoriky pomocou výtvarných aktivít.* Dve učiteľky ukončili predatestačné vzdelávania a podali si prihlášku na 1. atestáciu. Svoje vedomosti prehlbovali tiež štúdiom odbornej literatúry a časopisov – *Naša škola, Predškolská výchova, Škola*, ktoré odoberá naša materská školaa štúdiom odborných publikácií. Svoje poznatky zo štúdií a absolvovaných vzdelávaní si navzájom odovzdávali na pravidelných Metodických združeniach.

**Prezentácia na verejnosti.**

Naša materská škola prezentovala svoje aktivity na vlastnej webovej stránke, v časopise Vrútočan a vo výtvarných súťažiach, v športových súťažiach a v tanečných súťažiach.

Zapojili sme sa do okresnej súťaže v *Turčianskom detskom trojboji,* na ktoromsa zúčastnili deti atletického krúžku. Prezentovali sme náš atletický krúžok aj na *Jarnom behu mesta Vrútky*, získali sme druhé miesto.

Detské výtvarné práce boli prezentované a ocenené v rôznych výtvarných súťažiach:

* vo výtvarnej súťaži s medzinárodným zastúpením *Žitnoostrovské pastelky*
* v medzinárodnej súťaži *Bienále fantázie*
* vo výtvarných súťažiach organizovaných CVČ Domino – získali sme jedno 1. miesto a jedno 2. miesto
* vo výtvarnej súťaži *Vesmír očami detí* smezískali ocenenie
* vo výtvarnej súťaži *Dielo tvojich rúk* organizovanej Mestským kultúrnym strediskom v Topoľčanoch
* v medzinárodnej výtvarnej súťaži *Radosť Európy* v Srbsku sme získali jedno ocenenie
* vo výtvarnej súťaži *Vianočná pohľadnica* organizovanej Maticou slovenskou sme získali ocenenie

Deti MŠ prezentovali naše meno v spolupráci so Súkromnou základnou umeleckou školou M. Haľamovej v Martine.

Tanečné vystúpenie detí obohatilo aj program na Dňoch mesta vo Vrútkach.

**Projekty.**

Materská škola pracovala na vlastnom projekte s názvom *,,Paletko separuje„.* Projekt bol zameraný na ochranu životného prostredia a separáciu odpadu. V spolupráci s firmou*, Brantner* sa zabezpečovali sa rôzne aktivity v rámci projektu.(zber papiera, plastových vrchnáčikov a pod.), uskutočnili sme akciu ,,Čistý les“ v rámci, ktorej sme vyčistili s deťmi úsek lesa.

V uplynulom školskom roku sme naďalej pracovali v rámci projektu *Škola priateľská deťom*a aj teraz sme získali titul od UNICEF Škola priateľská deťom.

Zapojili sme sa aj do projektu *Digitalizácia škôl*, prostredníctvom ktorého sme získali interaktívnu tabuľu s projektorom, notebookom a farebnou tlačiarňou.

**Údaje o výsledkoch Štátnej školskej inšpekcie.**

Posledná komplexná školská inšpekcia bola vykonaná v roku 2011 Štátnou školskou inšpekciou .

Predmet školskej inšpekcie: Súlad školského vzdelávacieho programu so štátnym vzdelávacím programom v materskej škole.

*Závery*: ŠkVP, podľa ktorého sa uskutočňovalo predprimárne vzdelávanie v MŠ vychádzal z cieľov a princípov školského zákona a ŠVP. Obsahoval povinné oblasti, ktoré prezentovali profiláciu MŠ a jej zámery na najbližšie obdobie /spojenia umenia s reálnym životom a prírodou/.Ciele školy zodpovedali reálnym podmienkam a tradíciam / výtvarné aktivity, návštevy kultúrnych inštitúcií, športové výcviky ,edukačné projekty, krúžková činnosť a pod./ súvisiacich s rozvíjaním kľúčových kompetencií, formálnym nedostatkom boli chýbajúce kontaktné údaje o škole a zriaďovateľovi.

*Stav a úroveň školského vzdelávacieho programu boli na veľmi dobrej úrovni.*

**Priestorové a materiálno-technické podmienky:**

Materská škola je umiestnená v rekonštruovaných priestoroch prispôsobených svojimi interiérovými a pracovnými podmienkami na prevádzku materskej školy. V priestoroch materskej školy sa nachádzajú tri triedy. Sociálne a obslužné priestory zodpovedajú príslušným normám. V blízkom období sa bude prevádzať sanácia budovy.

Interiér materskej školy je vybavený novým nábytkom a dopĺňaný pomôckami. V každej triede je nainštalovaná interaktívna tabuľa s projektorom, vybavená počítačom. V materskej škole je nainštalovaný internet. Nábytok v triedach je nový a bol doplnený o nové stoly. Potrebné je ho ešte doplniť o nové stoličky. Je potrebná výmena vodovodných batérií v umyvárňach pre deti, rekonštrukcia umyvárni a výmena osvetlenia v celej budove. Staré je aj vykurovacie zariadenie s kotlom. Z finančných prostriedkov zriaďovateľa bol zakúpený nový ohrievač vody.

Exteriér MŠ je v spolupráci s rodičmi upravovaný a opravovaný. V budúcnosti sa plánuje vybudovanie plochy na futbal, zakúpenie drevenej preliezačky a rozšírenie dopravného ihriska.

**Údaje o finančnom a hmotnom zabezpečení.**

Zriaďovateľom pridelený objem finančných prostriedkov :

* MŠ a ŠJ 103 tis. €,
* vlastné príjmy MŠ a ŠJ 7 tis. €.

Spolu 110 tis. €.

*Náklady z pridelených finančných prostriedkov:*

- náklady ŠJ na opravy, nákupy chladničky, vozíka ,kuchynského vybavenia a čistiace prostriedky 1143 Eur

- náklady na čistiace prostriedky do MŠ 200 Eur

- náklady na energie a prevádzku materskej školy(z toho koks cca 2260 Eur, revízia komína

75 Eur, oprava vodovodnej prípojky 865 Eur).

- mzdy a odvody 95 tis.

- nákup didaktických pomôcok, výtvarných pomôcok, koberca do triedy, piesku do pieskoviska 1146 Eur

- lyžiarsky výcvik 738 Eur

- škola v prírode 714 Eur

- plavecký výcvik 750 Eur

- úrazové poistenie detí 357 Eur

*Vlastné príjmy MŠ získava z finančných prostriedkov rodičov:*

Sponzorsky sa opravuje, rekonštruuje exteriér MŠ, oplotenie, nátery drevených

altánkov, preliezok . Z účtu rodičov sa zakúpili tri perové hojdačky.

Získali sme finančné prostriedky tiež zo zberu *tetra-pack* na menšie opravy a nákupy. Sponzorsky je škola zásobovaná papierom na kreslenie, kancelárskym papierom, toaletným papierom, tekutým mydlom. Niektorý výtvarný materiál, hračky, didaktické pomôcky, odborné časopisy, detské knihy a všetky akcie vyžadujúce financie sú hradené z účtu rodičov.

**Hodnotenie hlavných cieľov školy.**

V školskom roku 2013/2014sme pracovali podľa školského vzdelávacieho programu s názvom ,,*S Paletkom za pokladmi sveta“.*

Hlavnými cieľmi na školský rok boli:

1. Vytvárať predpoklady pre rozvoj harmonickej a duševne zdravej osobnosti so zdravým sebavedomím, s hodnotiacimi a sebahodnotiacimi zručnosťami vo vzťahu k vlastnému pokroku a s túžbou samostatne poznávať a získavať nové vedomosti a informácie.
2. Rozvíjať individuálne potreby dieťaťa, stimulovať sociálny, emocionálny a morálny vývin dieťaťa, viesť deti k chápaniu potrieb iných,podporovať rozvoj zdravého životného štýlu.
3. Ako súčasť rozvoja osobnosti dieťaťa, rozvíjať potrebu poznávať životné prostredie, chrániť životné prostredie a uvedomovať si jeho dôležitosť pre život všetkých organizmov a človeka.
4. Výchovou k umeniu vplývať na rozvoj celkovej osobnosti dieťaťa, vytvárať pocit uspokojenia prežívaním kladného pocitu zo zážitku, rozvíjať tvorivosť, originalitu, podporovať rozvoj talentu a rozvoj kultúrneho povedomia detí a rodičov.
5. Pripraviť dieťa na bezproblémový vstup do ZŠ rozvíjaním všetkých stránok osobnosti dieťaťa.

Všetky dané ciele viedli k rozvoju troch vzdelávacích oblastí osobnosti dieťaťa:

**Kognitívny rozvoj.**

V oblasti kognitívneho rozvoja sme sa sústredili na to, aby učenie pred deti bolo zaujímavé, aby prebiehalo formou zážitkov a vlastným poznávaním. Rešpektovali sme učebné štýly detí, na základe ktorých sme ponúkali deťom vlastnú cestu získavania nových poznatkov Využívali sme na to netradičné formy, exkurzie, zážitkové učenie, aktivizujúce metódy, aby sme získali dlhšiu pozornosť detí, predlžovali krátkodobú pamäť na dlhodobú a rozvíjali logické myslenie. Raz mesačne sme uskutočňovali prírodovedné experimentálne aktivity, v ktorých deti poznávali rôzne fyzikálne javy či prírodné zákonitosti. V edukačnom procese sme využívali digitálne technológie (počítač IT, Bee- Bot), čím sme rozvíjali digitálnu gramotnosť. Na interaktívnej tabuli sme mali možnosť v plnej miere rozvíjať informačné kompetencie detí a základy digitálnych technológii. Medzi deťmi boli značné rozdiely v úrovni vedomosti aj v úrovni sústredenia sa a taktiež sme riešili mnohé problémy v správaní detí. V rámci úspešného zaškolenia detí sme spolupracovali s CPPPaP v Martine a bola vykonaná depistáž detí. Deťom sme poskytli dostatok času a vlastné tempo, vytvárali sme priaznivé a pohodové bezstresové prostredie, podnetnými aktivitami sme viedli deti k vlastnej tvorivej aktivite. Poznatky, ktoré si deti osvojili, vie väčšina aplikovať v konkrétnych situáciach. Dominantnou metódou bola hra, zážitkové učenie, riešenie problémových situácií. Využívaním nových progresívnych metód a foriem sa objavovanie poznatkov pred deti stalo zaujímavejším, kreatívnejším a deti využívali vlastnú aktivitu na dosiahnutie cieľa. V rôznych didaktických aktivitách, činnostiach sa prejavujú samostatne, vedia pracovať v skupinách a navzájom sa podporovať, počúvať a hodnotiť. Dbali sme na to, aby sa deti dokázali kriticky zhodnotiť a zhodnotiť a vyjadriť svoj názor. Všetky činnosti boli ukončované otvorenými otázkami, aby deti získavali hodnotiace a sebahodnotiace zručnosti vo vzťahu k stanoveným cieľom i k vlastnej činnosti. Možno skonštatovať, že deti obľubujú rôzne zaujímavé a netradičné formy edukačného procesu. Do poznávacieho procesu sme zapájali aj rodičov. Niektoré úlohy deti dostávali aj na doma, ktoré získavali pozorovaním či hľadaním informácií v knihách a pomocou internetu za pomoci rodičov. Informačné kompetencie sme rozvíjali aj v počítačovom krúžku v spolupráci s CVČ DOMINO a krúžku počítačovej grafomotoriky. Podarilo sa nám, v spolupráci s rodinou, zamedziť sledovaniu nevhodných programov v TV a využívaniu nevhodných PC hier a takisto potlačiť závislosť na počítači, ktorá sa u niektorých detí prejavila.

Deti majú utvorený elementárny vzťah k prírodnému a spoločenskému prostrediu a vlastnej osobe, rodine, k blízkemu a vzdialenejšiemu prostrediu. Výchovno- vzdelávaciu činnosť sme zamerali na ochranárske postoje k životnému prostrediu, k ochrane svojho zdravia v *Dni Zdravia* ahlavne na zdravé potraviny v *Týždni zdravej výživy,* separovanie odpadkov, čistú vodu a prevenciu pred znečisťovaním. Raz mesačne sme uskutočňovali eko -vychádzku s určitým cieľom. Deti si základy bezpečnostnej premávky osvojovali osobnou skúsenosťou a používaním ochranných prvkov v snahe pochopenia pravidla Byť videný. Nepodarilo sa nám navštíviť dopravné ihrisko z dôvodu nenájdeného voľného termínu pre našu MŠ.V budúcnosti je potrebné využívať vo väčšej miere vlastné dopravné ihrisko v spolupráci s mestskou políciou.

Prvoradé bolo pre nás aj rozvíjanie komunikačných schopností detí, zdokonaľovanie jazykového prejavu detí a osvojenie základov spisovnej slovenčiny v priamej súvislosti s rozširovaním a získavaním poznatkov. Prostredníctvom pripravených edukačných aktivít sme stimulovali spontánny rečový prejav. Rozvíjal sa kultivovaný prejav s využívaním artikulačných, rečových, sluchových a rytmických hier so slovami, slovné hádanky, spevácke činnosti, spoločné rozhovory, rozprávanie zážitkov, príbehov podľa obrázkov, skutočnosti, prednes, recitácia, dramatizácia, grafické napodobňovanie symbolov, tvarov, čísel, písmen. Rešpektovali sme vekové možnosti každej skupiny. V mladšej vekovej skupine sme viedli k schopnosti vypovedať myšlienku a k odvahe k rečovému prejavu. Reč bola pozitívne ovplyvňovaná podnetnosťou prostredia v triede, rekvizitami, učebnými pomôckami knihami, encyklopédiami, maľovaným čítaním, čo podporovalo aj predčitateľskú gramotnosť. V tejto oblasti sme spolupracovali s mestskou knižnicou. Zamerali sme sa na rozvoj kontextového, významového , ortografického a fonologického procesora. Negatívom bolo neakceptovanie logopedickej starostlivosti detí zo strany niektorých rodičov, čo viedlo umnohých detí k zlej výslovnosti hlások a hláskových skupín. Najväčší problém to robilo v triede predškolákov u ktorých je čistá výslovnosť potrebná k správnemu nácviku čítania. V súvislom prejave a v slovnej zásobe sú deti na primeranej úrovni.Cudzí jazyk si deti osvojovali v krúžku anglického jazyka v najstaršej vekovej skupine pod vedením lektora, pracovalo v ňom 12 detí.

.

Výchovno-vzdelávací proces sme obohatili o pútavé a zaujímavé aktivity:

* exkurzie na rôznych pracoviskách /pekáreň, tlačiareň, autoservis, gazdovský dvor, rybárstvo, železničná stanica, polícia, pošta, MÚ,FALC
* Deň strašidiel –odstránenie strachu z neznámeho priamou skúsenosťou
* dopravná súťaž, besedy s MP- drogová prevencia, bezpečné správanie na ulici i doma,
* návštevy Mestskej knižnice Sivá húska
* Týždeň zdravej výživy, Deň Mrkvy
* Deň zdravia – za účasti záchranára
* Šarkaniáda
* Tekvicový deň
* Deň strašidiel
* Divadielka : Zlatá rybka naopak, Ezopove báje, Sladká ježibabka v rámci týždňa zdravej výživy, Lomidrevo na hojdačke, O červenej čiapočke, Dedko ťahal repu, O smutnom kráľovi, O zakliatej princeznej, Havo Slavo,
* Aktivity s UNICEF
* Vianočné trhy -UNICEF
* Koncert v ZUŠ
* Výtvarné aktivity v ZUŠ
* Týždeň detských radostí
* Čitateľská súťaž ,,Čo doma čítame“
* Návšteva v ZŠ na otvorenej hodine
* Deň národov
* Možno príde aj kúzelník
* experimentálne aktivity
* výlet na Blatnický hrad
* návšteva hvezdárne

V rámci projektu *,,Paletko separuje“* v spolupráci s firmou Brantner, exkurziou v danej firme sa deti bližšie oboznámili s problematikou separovania. Pravidelne mesačne boli uskutočňované eko –vychádzky s určitým cieľom. K Dňu Zeme sme uskutočnili eko -vychádzku zameranú na ,,čistý les“.

V mesiaci júni sa uskutočnila *Škola v prírode* v Jasenskej doline s počtom detí 14.

**Negatíva** vidíme v ľahostajnosti rodičov v rámci logopedickej starostlivosti, nedôsledného čítania oznamov zo strany rodičov a vytváraniu zbytočných problémov, ktoré narušovali výchovno - vzdelávaciu činnosť a nezáujmu o spoluprácu pri riešení problémov s deťmi.

**Sociálno-emocionálny rozvoj.**

Táto oblasť sa aj v tomto školskom roku javila najproblémovejšia, deti sa postupne učili základným spoločenským pravidlám a pravidlám spolužitia v triede. Najväčší úspech sme zaznamenali v tom, že deti dokážu sebakriticky zhodnotiť svoje správanie, hodnotiť iných s využitím kritického myslenia, ale podľa vzoru dokážu aj pochváliť a povzbudiť. Pri hrách sa často prejavuje agresívne správanie chlapcov, nevhodné slová a nevhodný telesný kontakt, ktorý podľa potreby bol konzultovaný s rodičmi. V najmladšej vekovej skupine sa dôraz kládol na postupnú adaptáciu do sociálneho prostredia. Úzkou spoluprácou s rodinou, odporúčanou odbornou literatúrou, odbornými článkami na nástenke pre rodičov a včasným stretnutím rodičov novoprijatých detí (prvý týždeň šk. roka) sme predišli adaptačným problémom. Využívali sme prirodzené situácie, hru a dramatizáciu rozprávok, aby sme potlačili impulzívnosť, utvárali základy spolunažívania, dodržiavanie pravidiel a základy empatie. Chápali sme dieťa ako jedinečnú osobnosť, rešpektovali sme vývinové špecifiká a psychologické predpoklady detí, voči deťom sme prejavovali empatický postoj a dôležité boli neustále konzultácie s rodičmi detí. U detí sme podporovali zdravé sebavedomie,viedli k akceptácií druhej osoby a k vzájomnej úcte.V staršej vekovej skupine sa nám osvedčilo využívanie konštruktívného dialógu, voľby a sociálnej diskusie.Využívali sme literatúru,ľudové rozprávky,dramatizáciu rôznych situácií,situačné hry, spätnú väzbu, detské tzv.kruhy, v ktorých detí vyjadrovali svoje názory a hodnotili správanie svoje aj iných a spoločne hľadali riešenie.U detí postupne dochádzalo k osvojeniu si sebareflexie, po vzniknutom konflikte sa na výzvu učiteľky vedeli ospravedlniť, poďakovať, požiadať o pomoc. Integrovaním prvkov prosociálnej výchovy a dodržiavaním práv v edukačných činnostiach a hrách viedlo k akceptácii multikultúrnych rozdielov a rozvíjaniu schopnosti uvedomovať si dôsledky svojho správania, V hrách sme deti viedli k rešpektovaniu základných ľudských hodnôt. Základy empatie si mali možnosť rozvíjať vo všetkých organizačných formách dňa medzi sebou, na vychádzkach k osobám chorým, zdravotne postihnutým a starým ľuďom. Dôsledne sme spolupracovali s rodinou a odstraňovali nevhodné správanie a odporúčali návštevu odborníka.U väčšiny detí,u ktorých sme riešili problémy,sa nám podarilo výborne spolupracovať s rodinou a problémy odstrániť.V rámci projektu Škola priateľská deťom, sme oboznamovali deti s právami detí, vytvárali správne postoje a viedli k úcte ku všetkým ľuďom.Uskutočňovali pravidelne rôzne aktivity s témou detských práv.V rámci tohto projektu sme uskutočnili vianočné trhy, výťažok z ktorých sme venovali prostredníctvom organizácie UNICEF deťom do Afriky. Aj v tomto šk. roku sme získali **titul Škola priateľská deťom** udelený Slovenským výborom pre UNICEF. Do Týždňa detských radostí sme zaradili aj Deň národov, v ktorom deti spoznali zvyky, kultúru a jedlo jednotlivých národov.

V činnostiach s výtvarným a pracovným zameraním sa ponechávala voľnosť kreativite detí, nápaditosti, boli vedené k vytrvalosti, sústredenosti, samostatnému prejavu a zodpovednosti. Deti 5-6 ročné navštevovali výtvarný krúžok, ich práce boli prezentované v mnohých výtvarných súťažiach. Výtvarný krúžok navštevovalo 14 detí. Na svoje sebavyjadrenie mali možnosť aj po hudobnej stránke. Hudba bola pre deti zdrojom kladného citového zážitku a radosti. Pri speve piesní sme u detí dbali na správne dýchanie,dodržiavanie primeraného tempa a rytmu. Spoznávali niektoré hudobné nástroje a mali možnosť vlastnej reprodukcie pri sprievode piesní na detských hudobných nástrojoch a flaute. Kladný vzťah ku knihe sme u detí posilňovali návštevou knižnice, čítaním rozprávok, vytvorením čitateľského kútika, v ktorom mali deti na výber rôzne druhy kníh. Deti prezentovali svoje schopnosti v prednese, dramatizácií na vystúpeniach pred rodičmi. Pravidelne sme sa zúčastňovali detských divadelných predstavení a navštívili sme aj divadlo, v ktorom sme mali možnosť vidieť aj profesionálnych hercov a upevniť si zásady slušného správania sa na verejných podujatiach. Spolupracovali sme s rodičmi v akcii *Čo doma čítame*, v ktorej rodičia doma deťom čítali knihy a deti prezentovali ich obsah medzi kamarátmi v škole rôznymi formami- ilustráciou, dramatizáciou alebo slovne.

**Negatíva** v tejto oblasti môžeme aj naďalej vidieť iba v neochote niektorých rodičov spolupracovať s pedagógmi pri riešení problémového správania a nechcenia vidieť problém v svojom dieťati. Tým sa vytvárali napäté vzťahy medzi pedagógmi a rodičmi.

**Perceptuálno – motorický rozvoj.**

Spontánne a riadené pohybové činnosti boli súčasťou rôznych organizačných foriem. O činnosti v perceptuálno -motorickej oblasti majú a mali deti veľký záujem. Deti boli podporované rôznorodými pohybovými aktivitami a praktickými činnosťami. Deti reagovali na telovýchovnú terminológiu, s ktorou prichádzali do styku počas pohybových a relaxačných cvičeniach. Dbali sme na dodržiavanie hygienických a bezpečnostných požiadaviek a zaraďovali sme zdravotné cviky, pohybové aktivity každodenne a tým vytvárali kladný postoj k pohybu a športu. Využívali sme rôzne pohybové hry a súťaže, v ktorých si upevňovali priateľské vzťahy, naučili sa pomáhať si, vyrovnať sa s prehrou, byť ohľaduplní k iným, chrániť si svoje zdravie, ale aj zdravie ostatných. Uskutočnili sme celoškolskú olympiádu.

V našej MŠ pracovalo 21 detí v atletickom krúžku pod vedením p. uč. MŠ. Zúčastnili sa Turčianskeho trojboja. Hudobno-pohybové kompetencie si deti rozvíjali v tanečnom krúžku v spolupráci so súkromnou ZUŠ DEEP v Martine. Tanečný krúžok navštevovalo 15 detí 3.triedy a 19 detí 2.triedy. Hudobné kompetencie si deti 3.tr. rozvíjali v krúžku hry na flautu pod vedením p. uč. MŠ, ktorý prebiehal vo všetkých edukačných aktivitách s celou triedou. Deti sa oboznámili s časťami flauty, správnym dýchaním a hmatom noty a1.Rozvíjali sme grafomotorické zručnosti prostredníctvom pracovných listov a tvorivých esteticko- pracovných a výtvarných činností a grafomotorikou na PC v3.tr.Spôsobilosť zachovávať smer požadovanej grafickej stopy a istota prejavu je v celku veľmi dobrá. Výsledky sú podstatne oveľa lepšie ako v minulom šk. roku, čo sa prejavilo v pružnejších reakciách detí na pokyny uč., v zlepšení uvoľnenosti rúk, zápästia, grafický materiál držia dominantnou rukou, kvalita držania je dobrá, deti majú vypestovaný návyk správneho držania tela, sedu pri písaní, držania ceruzky, neotáčanie zošitom a vzdialenosť očí od podložky. Jemnú motoriku sme ďalej precvičovali navliekaním korálok, využívaním pracovných techník ako lepenie, strihanie, krčenie a skladanie a ohýbanie papiera a rôznych druhov drôtu. Technicky správne deti zvládali aj konštruovanie podľa predlohy. Deti majú dobrú techniku strihania, ale práca s nožnicami na začiatku roka je pre deti veľkým problémom pretože v rodine sa veľmi nepoužíva. Rozvíjali sme aj sebaobslužné činnosti a kladný vzťah k pracovným činnostiam.Globálne motorické kompetencie si detí rozvíjali na pobyte vonku, turisticko-telovýchovných vychádzkach, o ktoré mali deti veľký záujem.

**Negatíva:** Mnoho detí nemá vo veku 4 rokov osvojené správne držanie grafického materiálu, je potrebné vplývať na rodičov v tejto oblasti. Mnohé novoprijaté deti nemajú vytvorené stravovacie návyky, nedokážu prijímať potravu, alebo len suchý chlieb a niektoré jedlá typu hranolky, špagety. Tento problém je potrebné riešiť aj v spolupráci s pediatrom. Veľa detí, ktoré prídu do materskej školy nemajú osvojené hygienické návyky.

V januári sa uskutočnil lyžiarsky výcvik v Jasenskej doline s deťmi 5-6 a 4-5 ročnými v spolupráci s FATRASKI. Zúčastnilo sa ho 28 detí.

V apríli sa uskutočnil plavecký výcvik. Zúčastnilo sa ho 20 detí.

Svoje tanečné schopnosti prezentovali deti na vystúpení v kine Strojár v Martine a na Dňoch mesta vo Vrútkach.

V júni sa uskutočnila škola v prírode v Jasenskej doline v počte 14 detí.

Na konci školského roka sme organizovali turistický výstup na Blatnický hrad so všetkými deťmi školy.

V rámci rozvíjania **esteticko-intelektuálneho rozvoja**, ktorý má naša MŠ zahrnutý v ŠkVP nad rámec a podľa toho sa odvodzuje aj názov programu v našej MŠ pracoval výtvarný krúžok pod vedením lektora zo súkromnej ZUŠ DEEP v Martine. Pracovalo v ňom 14 detí 3.tr.V rámci nášho ŠkVP sme deti oboznámili s rôznymi druhmi výtvarného umenia a deti sa prostredníctvom tvorivých aktivít stali aj aktérmi týchto druhov umenia:

* oboznámenie s pojmom portrét -vnímanie rôznych portrétov a tvorenie ho netradičnými spôsobmi a technikami napr. z ovocia, z rôzneho materiálu a pod.,
* umenie v prírode –landart -tvorivé výtvarné aktivity v prírode
* pop art -objektové umenie- využivali sme odpadový materiál na rôzne výtvarné aktivity
* umenie body art- zapojenie celého tela do výtvarných aktivít, deti si uvedomovali významjednotlivých častí svojho tela.
* výtvarné aktivity spojené s vnímaním umeleckých diel s využitím média objektu a ich následná interpretácia

Zúčastnili sme sa v rámci spolupráce so ZUŠ vo Vrútkach výchovných koncertov, v materskej škole sa uskutočnil výchovný koncert s prezentáciou elektronických nástrojov, v rámci vyhľadávania talentov sa deti zúčastnili na tvorivých výtvarných činnostiach v ZUŠ a v hudobnom odbore predviedli svoje schopnosti v MŠ za prítomnosti pedagógov zo ZUŠ.

V priestoroch MŠ sa uskutočnilo 9 divadelných predstavení, z toho jedno zahrali pedagógovia a jedno kúzelnícke predstavenie.

**Spolupráca s rodinou a ostatnou komunitou.**

V rámci spolupráce s rodičmi sme na školskom dvore upravili prerastené dreviny opravili, natreli drevené altánky, lavičky, ponatierali hojdačky, preliezky, plot, vymenili drevené časti oplotenia, na ihrisko namontovali basketbalový kôš, upravili kvetinový záhon. Spolupráca s rodinou je na veľmi dobrej úrovni,či už v materiálnej pomoci alebo pri príprave aktivít pre deti, aj účasti na spoločných stretnutiach. Na začiatku šk. roka sa uskutočnili triedne schôdzky s názvami,,Máme doma predškoláka“ a Máme doma škôlkára“. Pomocou oznamov o umeleckých aktivitách detí spojených s vnímaním diel sme rozvíjali kultúrne povedomie rodičov o netradičných umeleckých dielach moderného umenia.

Uskutočnili sme tieto akcie:

-jesenná besiedka pre starých rodičov

- Mikuláš

- vianočná besiedka

-Týždeň zdravej výživy s ochutnávkou jedál s ovocia a zeleniny pre rodičov

-karneval na tému,, Veľkí, malí, všetci v maskách“

-besiedka pre mamičky

-rozlúčka predškolákov

-tvorivé dielne Deň tekvice

-tvorivé dielne Panáčik separáčik

-tvorivé dielne k Veľkej noci

-šmolkoburza

-čitateľská súťaž ,,Čo doma čítame“

- vystúpenie na Dňoch mesta v spolupráci s oddelením školstva MsÚ

- prednáška pediatra o zdravej výžive

Spolupracovali sme so ZŠ H. Zelinovej vo Vrútkach v rámci ľahkého prechodu deti do ZŠ a zápisu do ZŠ. Zúčastnili sme sa na otvorenej hodine v ZŠ. Spolupráca prebiehala aj medzi mestskou a štátnou políciou spoločnými aktivitami. Pozornosť sme venovali rozvoju spolupráce s firmou Brantner Martin, Mestskou knižnicou Hany Zelinovej, ZUŠ Frica Kafendu a CVČ DOMINO. V rámci spolupráce s ČK sa uskutočnil Deň zdravia.

V rámci školskej pripravenosti sme spolupracovali s Centrom pedagogicko-psychologického poradenstva a prevencie v Martine – depistáž školskej pripravenosti.

Vytýčené dané ciele sa nám podarilo v značnej miere splniť a k ďalšiemu obdobiu navrhujeme tieto odporúčania:

* naďalej spolupracovať na projekte Slovenského výboru UNICEF ,,Škola priateľskádeťom“,rozširovať povedomie detí o právach detí a živote detí v iných krajinách
* naďalej spolupracovať s ČK a FALCK a vytvárať u detí kladný vzťah k svojmu zdraviu a jeho ochrane
* naďalej v spolupráci s rodinou apelovať na rodičov- dbať na správnu životosprávu a zdravé stravovanie detí aj doma,preferovať ovocie, zeleninu a mliečne výrobky,

v rámci toho uskutočniť Týždeň zdravej výživy

* v rámci spolupráce s mestskou knižnicou skvalitniť úroveň jednotlivých akcií ich dôslednou prípravou a spoluprácou s pracovníčkou knižnice
* viesť rodičov detí k riešeniu nesprávnej výslovnosti návštevou logopéda
* pomáhať rodičom pri riešení výchovných problémov, doporučením vhodnej literatúry
* naďalej obnovovať exteriér školy, obohatiť o plochy na futbal a o nové preliezačky
* počas experimentálnych aktivít viesť deti k poznávaniu vlastnou aktivitou, spolupracovať v tejto oblasti aj s rodičmi
* rozvíjať predčitateľskú gramotnosť odberom detského časopisu Lienka
* aktivity materskej školy obohatiť o návštevu tvorivých dielní v Skanzene v Martine
* v spolupráci s rodičmi založiť v exteriéri materskej školy bylinkovú záhradku
* uskutočniť v materskej škole *štedrovečerný obed*, za účelom poznávania kultúrnych tradícií a viesť deti k citlivému vnímaniu týchto sviatkov
* uskutočniť celodenný výlet do Gaderskej doliny *Po stopách mlieka*
* v spolupráci so Železničnou políciou a využitím knihy *Želkova škôlka* oboznámiť deti s činnosťou tejto polície

**Voľnočasové aktivity školy:**

V rámci projektu Škola priateľská deťom sme uskutočnili vianočné trhy s vlastnoručne vyrobenými výrobkami a  prispeli finančnou čiastkou medzinárodnej organizácií UNICEF.

S obsahom hodnotiacej správy boli oboznámené pedagogické zamestnankyne na pedagogickej rade dňa : 27.08.2014

**Vyjadrenie Rady školy pri MŠ Francúzskych partizánov vo Vrútkach :**

Rada MŠ schválila Správu o výchovno-vzdelávacej činnosti, jej výsledkoch a podmienkach v Materskej škole na Ulici francúzskych partizánov vo Vrútkach za školský rok 2013/2014 dňa .

Ing. Miroslav Mazúr

primátor mesta